钦定古今图书集成/明伦汇编/皇极典/第246卷 > 体仁足以长人赋 前人
## 钦定古今图书集成/明伦汇编/皇极典/第246卷 > 体仁足以长人赋 前人

圣人，受天命，体乾文。既克仁而是务，遂长人而不群。
法元善之功，可处域中之大；奉博施之德，宜为天下
之君。原夫《易》象洞分，乾元光启，谓元之德也，莫大乎
始生之道；生之善也，莫若至仁之体，所以法而用也。
既不由干事之贞，体以长焉。又不预亨嘉之礼。君子
乃时法斯道，力行乎仁。侔刚健之克著，致恻隐以昭
陈，敦惠爱以为心；首出庶物，得慈和而示化。利见大
人，莫不与合化权，潜符天造。盖本生成之体，益见尊
崇之道。安仁为念，我则俯视于黎氓；克己存诚，我则
上居于大宝。岂不以体其仁则物皆尊戴，居其长则
民咸悦随？君非仁则曷享于推戴，人非长则宁致于
淳熙。讵三月之违焉，道之行也。致一国之兴矣，人皆
仰之。足可以首四德以居斯，冠兆人而在彼。不曰仁，
何以见为生之妙？不曰长，何以见居上之美？故得万
民以济，咸承煦育之恩；百姓不知，尽荷发生之理。不
然，何以握图在上，御宇居尊。侔乾道之罔息，酌仁恩
而不烦。念兹为器之人，未足与议；审彼乐山之士，始
可与言。方今道化惟“微，神功至广，用乾刚而不紊，奉
仁道而不爽，所以吾皇体斯道而御寰中，故是尊而
是仰。”